ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1391/98

υποβολή: Richard Howitt (PSE) προς το Συμβούλιο

(6 Μαΐου 1998)

Θέμα: Ομάδα Υψηλού Επιπέδου για τα άτομα με ειδικές ανάγκες

Μπορεί να αναφέρει το Συμβούλιο τί πρόοδος έχει σημειωθεί σχετικά με τις πρώτες συνεδριάσεις της Ομάδας Υψηλού Επιπέδου για τα άτομα με ειδικές ανάγκες, η οποία συγκροτήθηκε μετά τη συμφωνία του κανονισμού του Συμβουλίου σχετικά με την Ισότητα Ευκαιριών για Άτομα με Ειδικές Ανάγκες;

Δεδομένης της προτεραιότητας της προεδρίας του Ηνωμένου Βασιλείου για την απασχόληση, μπορεί το Συμβούλιο να δώσει την προκαταρκτική εκτίμησή του για το κατά πόσο τα κράτη μέλη έχουν εξασφαλίσει την ενσωμάτωση των ατόμων με ειδικές ανάγκες στα σχέδιά τους για την απασχόληση, τα οποία έχουν εκπονηθεί μετά την Διάσκεψη Κορυφής του Λουξεμβούργου;

Λαμβάνοντας υπόψη την ύπαρξη διακρίσεων κατά των ατόμων με ειδικές ανάγκες σε άλλους τομείς της ζωής εκτός από την απασχόληση, θα επιδοκιμάσει το Συμβούλιο πρόταση της Επιτροπής σχετικά με νέο πρόγραμμα για τα άτομα με ειδικές ανάγκες, σύμφωνα με την ρήτρα περί μη διακρίσεων στην μη κυρωθείσα Συνθήκη του Άμστερνταμ;

Απάντηση

(6 Οκτωβρίου 1998)

Η Ομάδα Υψηλού Επιπέδου για τα Άτομα με Ειδικές Ανάγκες είναι ομάδα εμπειρογνωμόνων της Επιτροπής, οπότε είναι περισσότερο σε θέση να δώσει πληροφορίες σχετικώς με την πρόοδο που επιτελείται από την ίδια.

Κατά τη διάρκεια του Ευρωπαϊκού Συμβουλίου του Κάρντιφ, της 15ης και 16ης Ιουνίου 1998, στο οποίο υπεβλήθησαν οι πρώτες εκτιμήσεις της Επιτροπής και του Συμβουλίου όσον αφορά τα σχέδια δράσης υπέρ της απασχόλησης, οι Αρχηγοί Κρατών και Κυβερνήσεων τόνισαν ότι οι μελλοντικές εργασίες στον τομέα της απασχόλησης θα πρέπει να αποσκοπούν μεταξύ άλλων στην καταπολέμηση της διακριτικής μεταχείρισης εις βάρος των ατόμων με ειδικές ανάγκες στην αγορά εργασίας.

Εξ άλλου, το Συμβούλιο θα εξετάσει μελλοντικές τυχόν προτάσεις της Επιτροπής με θέμα την καταπολέμηση των παντός είδους διακρίσεων κατά των ατόμων με ειδικές ανάγκες.

Εξ άλλου, κατόπιν του ψηφίσματος του Συμβουλίου της 20ής Δεκεμβρίου 1996 σχετικά με την κοινωνική και επαγγελματική ένταξη των ατόμων με ειδικές ανάγκες(1), η Γενική Γραμματεία του Συμβουλίου προσπαθεί - στα πλαίσια της εσωτερικής της πολιτικής και πρακτικής - να συμβάλει στην υλοποίηση των αρχών του εν λόγω ψηφίσματος. Προς τούτο, εφαρμόζει διοργανικό κώδικα καλής συμπεριφοράς για την πρόσληψη ατόμων με ειδικές ανάγκες.

(1) ΕΕ C 12, 13.1.1997.
ΓΡΑΠΤΗ ΕΡΩΤΗΣΗ P-2237/98

υποβολή: Undine-Uta Bloch von Blottnitz (V) προς την Επιτροπή

(10 Ιουλίου 1998)

Θέμα: Θήρα χηνοπριστών

Εάν η Τοπική Βουλή της Βαυαρίας εγκρίνει το σχέδιο απόφασης της 25ης Ιουνίου 1998 της Περιβαλλοντικής της Επιτροπής, τότε στο μέλλον θα επιτρέπεται και πάλι η θήρα χηνοπριστών στην Βαυαρία. Σύμφωνα με ορνιθολογικές μελέτες υπάρχουν μόνον 300 ζεύγη αναπαραγωγής αυτού του είδους στην Βαυαρία. Στην Γερμανία ο Mergus Merganser περιλαμβάνεται στην "κόκκινη λίστα" ως απειλούμενο από εξαφάνιση είδος.

1. Βάσει των διατάξεων του Παραρτήματος ΙΙ της οδηγίας περί της διατηρήσεως των αγρίων πτηνών (79/409/ΕΟΚ)(1), η ΕΕ αφήνει την άδεια για την θήρα χηνοπριστών στην διακριτική ευχέρεια των κρατών μελών. Θεωρεί η Επιτροπή το μέγεθος του πληθυσμού των χηνοπριστών στην Βαυαρία πραγματικά επαρκές και πιστεύει ότι οι λόγοι που προβάλλονται για την θήρα αυτών των σπανίων πτηνών αρκούν ώστε να δκαιολογήσουν αυτό το βήμα της βαυαρικής τοπικής κυβέρνησης;

2. Γνωρίζει η Επιτροπή τα στοιχεία σχετικά με την κατάσταση του πληθυσμού χηνοπριστών στην Γερμανία και ιδιαίτερα στην Βαυαρία; Εάν ναι, ποιά στοιχεία διαθέτει και πώς αξιολογούνται τα στοιχεία αυτά από την Επιτροπή;

Απάντηση της κας Bjerregaard εξ ονόματος της Επιτροπής

(30 Ιουλίου 1998)

1. Σύμφωνα με το άρθρο 7 παράγραφος 3 της οδηγίας 79/409/ΕΟΚ του Συμβουλίου της 2 Απριλίου 1979 περί της διατηρήσεως των αγρίων πτηνών, τα είδη πτηνών που απαριθμούνται στο Παράρτημα ΙΙ μέρος 2 της οδηγίας, στα οποία συμπεριλαμβάνεται και ο Mergus Merganser, είναι δυνατόν να θηρεύονται μόνο στα κράτη μέλη για τα οποία έχουν σημειωθεί. Δεδομένου ότι το συγκεκριμένο είδος δεν σημειώνεται για τη Γερμανία, η θήρα του στη Γερμανία θα μπορούσε να επιτραπεί μόνο ως παρέκκλιση προς τις διατάξεις του άρθρου 9 της εν λόγω οδηγίας.

2. Η Επιτροπή έχει υπόψη της την κατάσταση του πληθυσμού των Mergus Merganser, η οποία θεωρείται ικανοποιητική σε ευρωπαϊκό επίπεδο. Εντούτοις, δεν συμβαίνει το ίδιο και σε κάθε κράτος μέλος στο οποίο απαντούν ως είδος αναπαραγωγής και σύμφωνα με τη δημοσιευθείσα επιστημονική βιβλιογραφία ο πληθυσμός τους έχει μειωθεί στην Γερμανία. Οι γερμανικές αρχές οφείλουν να λαμβάνουν υπόψη τους το γεγονός αυτό κάθε φορά που λαμβάνουν μέτρα τα οποία μπορεί να έχουν επιπτώσεις στον Mergus Merganser.

(1) ΕΕ L 103 της 25ης Απριλίου 1979, σελ. 1.
ΓΡΑΠΤΗ ΕΡΩΤΗΣΗ E-1807/98

υποβολή: Alexandros Alavanos (GUE/NGL) προς την Επιτροπή

(11 Ιουνίου 1998)

Θέμα: Λειτουργία των Κέντρων Ευρωπαïκών Γλωσσών στην Ελλάδα

Σύμφωνα με το Εθνικό Πρόγραμμα Ξενόγλωσσης Εκπαίδευσης, που χρημαοτοδοτείται μέσω του υποπρογράμματος 1 "Γενική και Τεχνική Εκπαίδευση" του προγράμματος "Εκπαίδευση και Αρχική Επαγγελματική Κατάρτιση" και ειδικότερα μέσω της ενέργειας 1.1.γ. "Ξένες Γλώσσες", προβλέπεται να ιδρυθούν και να λειτουργήσουν Κέντρα Ευρωπαϊκών Γλωσσών (Κ.Ε.Γ.) στην Ελλάδα.

Ερωτάται η Επιτροπή:

1. Ποιός είναι ο αριθμός των εν λόγω Κέντρων και ποιό το χρονοδιάγραμμα για τη λειτουργία τους;

2. Δεδομένου ότι στην Ελλάδα λειτουργούν και ιδιωτικά σχολεία εκμάθησης ξένων γλωσσών, γνωστά ως "φροντιστήρια", οι σπουδαστές τους θα έχουν τη δυνατότητα να συμμετέχουν ισότιμα με τους σπουδαστές των Κ.Ε.Γ. στις διαδικασίες χορήγησης πιστοποιητικού επιπέδου γλωσσομάθειας που προβλέπεται να χορηγούν τα εν λόγω Κέντρα βάσει του τεχνικού δελτίου της ενέργειας;
ΓΡΑΠΤΗ ΕΡΩΤΗΣΗ E-2150/98

υποβολή: Irene Soltwedel-Schäfer (V) προς την Επιτροπή

(13 Ιουλίου 1998)

Θέμα: Η απασχόληση των παιδιών και η προστασία των νέων

Στο πλαίσιο της πορείας διαμαρτυρίας κατά τη συνεδρίαση του Ευρωπαϊκού Κοινοβουλίου στις 20.5.1998, μπορεί να αναφέρει η Επιτροπή πώς ελέγχεται η τήρηση της οδηγίας 94/33/ΕΚ(1) του Συμβουλίου της 22.6.1994 σχετικά με την προστασία της εργασίας των νέων στα ευρωπαϊκά κράτη μέλη;

Σε ποιο βαθμό λαμβάνονται στα κράτη μέλη τα μέτρα που απαιτούνται για την απαγόρευση της παιδικής απασχόλησης και για να διασφαλιστεί ότι θα τηρούνται τα απαιτούμενα μέτρα για την προστασία των νέων;

Ποιές χώρες έχουν ήδη εκπονήσει εκθέσεις που τεκμηριώνουν την τήρηση της οδηγίας αυτής;

Απάντηση του κ. Flynn εξ ονόματος της Επιτροπής

(18 Σεπτεμβρίου 1998)

Τα κράτη μέλη οφείλουν να ανακοινώσουν στην Επιτροπή τα κείμενα των διατάξεων του εθνικού τους δικαίου που ψηφίστηκαν για την εφαρμογή των διατάξεων της οδηγίας 94/33/ΕΚ του Συμβουλίου σχετικά με την προστασία των νέων κατά την εργασία(2). Με βάση τις ανακοινώσεις αυτές η Επιτροπή, ως θεματοφύλακας της συνθήκης, οφείλει να εξετάσει τις εθνικές νομοθεσίες και να αξιολογήσει το βαθμό συμμόρφωσής τους με το κοινοτικό δίκαιο.

Δεδομένου ότι από πολλά κράτη μέλη η αποστολή των ανακοινώσεων αυτών είτε έχει καθυστερήσει είτε το περιεχόμενό τους είναι ελλιπές, η Επιτροπή δεν κατάφερε ακόμη να συντάξει την έκθεση σχετικά με τη μεταφορά της οδηγίας 94/33/ΕΚ. Ασκήθηκαν πολλές προσφυγές για παράβαση λόγω "μη ανακοίνωσης" κατά των ενδιαφερομένων κρατών μελών. Εάν, ύστερα από τη συλλογή όλων των απαραίτητων πληροφοριών η Ευρωπαϊκή Επιτροπή κρίνει ότι κάποιο κράτος μέλος δεν προέβη σε ορθή μεταφορά των διατάξεων της οδηγίας, τότε μπορεί να ξεκινήσει στη διαδικασία που προβλέπεται στο άρθρο 169 της συνθήκης ΕΚ.

Γενικά, η απαγόρευση της παιδικής εργασίας είναι ενσωματωμένη στις εθνικές νομοθεσίες των κρατών μελών τα οποία οφείλουν στο εξής να ελέγχουν την τήρηση της απαγόρευσης αυτής και να προβλέπουν κυρώσεις που να εφαρμόζονται αποτελεσματικά σε περίπτωση παράβασης.

Με βάση το άρθρο 17, παράγραφος 4, τα κράτη μέλη υποβάλλουν έκθεση στην Ευρωπαϊκή Επιτροπή ανά πενταετία σχετικά με την πρακτική εφαρμογή των διατάξεων της οδηγίας.

(1) ΕΕ L 216, 20.8.1994, σελ. 12.

(2) ΕΕ L 216, 20.8.1994.
ΓΡΑΠΤΗ ΕΡΩΤΗΣΗ E-2349/98

υποβολή: James Moorhouse (ELDR) προς την Επιτροπή

(27 Ιουλίου 1998)

Θέμα: Η κατάσταση στη Μαυριτανία

Ποιά είναι τα μέσα που χρησιμοποιεί η Επιτροπή για να ενθαρρύνει τις αρχές της Μαυριτανίας στην καταπολέμηση του φαινομένου της δουλείας που παραμένει διαδεδομένη στη χώρα;

Απάντηση του κ. Pinheiro εξ ονόματος της Επιτροπής

(15 Σεπτεμβρίου 1998)

Ένας από τους στόχους της συνεργασίας μεταξύ Μαυριτανίας και Κοινότητας είναι η παγιοποίηση της δημοκρατίας και του κράτους δικαίου, καθώς και ο σεβασμός των ανθρωπίνων δικαιωμάτων και των θεμελιωδών ελευθεριών.

Τα τελευταία έτη κατεβλήθη στη Μαυριτανία θετική προσπάθεια σε σχέση με την προηγουμένως επικρατούσα κατάσταση και εμφανίστηκε σημαντική κίνηση εκδημοκρατισμού.

Σε επίπεδο νομοθεσίας και Συντάγματος, η δουλεία έχει καταργηθεί στη χώρα αυτή, έστω κι αναγνωρίζεται ότι ισχύουν ακόμη εθιμικές πρακτικές σύμφωνα με τις οποίες, σε συγκεκριμένες περιοχές, εφαρμόζεται, αν όχι δουλεία, τουλάχιστον ένα είδος εργασιακών σχέσεων που ομοιάζει πολύ στη δουλεία.

Στο πλαίσιο της σύμβασης της Λομέ και του ενδεικτικού προγράμματος για τη Μαυριτανία, προβλέπεται η χρηματοδότηση δραστηριοτήτων που στοχεύουν ακριβώς στην εδραίωση του κράτους δικαίου. Έτσι, σύντομα πρόκειται να υποβληθεί στις αρμόδιες κοινοτικές αρχές ένα πρόγραμμα για τη στήριξη της μεταρρύθμισης του ληξιαρχείου και για τη διοργάνωση γενικής απογραφής.
ΓΡΑΠΤΗ ΕΡΩΤΗΣΗ E-1888/98

υποβολή: Gianni Tamino (V) , Fausto Bertinotti (GUE/NGL) , Carlos Carnero González (GUE/NGL) , Luciana Castellina (GUE/NGL) , Lucio Manisco (GUE/NGL) , Luciano Pettinari (PSE) , Luciano Vecchi (PSE) και Luigi Vinci (GUE/NGL) προς την Επιτροπή

(16 Ιουνίου 1998)

Θέμα: Δικαιώματα του ανθρώπου στο Μεξικό

Τις τελευταίες ημέρες, περισσότεροι από εκατό ιταλοί πολίτες που συμμετείχαν σε αντιπροσωπεία αποτελούμενη, μεταξύ άλλων, από βουλευτές, δημοσιογράφους, μέλη της οργάνωσης "Ya Basta"...., απελάθηκαν από το Μεξικό (40 από αυτούς ισοβίως, οι υπόλοιποι για δέκα χρόνια), όπως και άλλοι ευρωπαίοι πολίτες στο παρελθόν, επειδή διαδραμάτισαν ρόλο παρατηρητού στο Chiapas, όπου μπόρεσαν να διαπιστώσουν τη σοβαρότητα της κατάστασης των ανθρωπίνων δικαιωμάτων (κυρίως στο Taniperlas, όπου κινδυνεύουν οι ζωές 140 γυναικών και παιδιών), πράγμα το οποίο υποστηρίχθηκε άλλωστε, επανειλημμένα στα ψηφίσματα του Ευρωπαϊκού Κοινοβουλίου.

Πιστεύει η Επιτροπή ότι ενδείκνυται η διατήρηση μιας εμπορικής συμφωνίας με το Μεξικό όταν λαμβάνονται τέτοια μέτρα τα οποία αφενός μεν παραβιάζουν τα πολιτικά δικαιώματα των μεξικανών, αφετέρου δε εμποδίζουν την ελεύθερη κυκλοφορία ευρωπαίων πολιτών στο κράτος αυτό, τη στιγμή μάλιστα που η συμφωνία αναφέρεται στην προστασία της δημοκρατίας;

Τί μέτρα προτίθεται να λάβει προκειμένου να εξασφαλίσει την ελεύθερη κυκλοφορία ευρωπαίων πολιτών στο Μεξικό και προκειμένου να επιτύχει την ανάκληση των απελάσεων, ορισμένες από τις οποίες ισόβιες, που αποφάσισε η μεξικανική κυβέρνηση;

Απάντηση του κ. Marín εξ ονόματος της Επιτροπής

(22 Ιουλίου 1998)

Η Επιτροπή έλαβε υπό σημείωση τις πρόσφατες αποφάσεις της μεξικανικής κυβέρνησης να απελάσει ιταλούς πολίτες και άλλους υπηκόους της Κοινότητας. Αν και οι αποφάσεις αυτές προκάλεσαν ανησυχία, έχουν ληφθεί από τις αρχές με βάση τους νόμους του Μεξικού.

Η Επιτροπή καθώς και οι πρέσβεις των κρατών μελών επιτόπου στο Μεξικό ανέφεραν αυτή τους την ανησυχία απευθείας στις σχετικές αρχές προκειμένου να διαφωτίσουν τους λόγους για τους οποίους έχουν ληφθεί αυτές οι αποφάσεις. Οι επαφές αυτές θα διατηρηθούν για να εξακριβωθεί η αιτιολόγηση των περιστάσεων στην περίπτωση που επαναληφθούν παρόμοια συμβάντα και για να υπάρχει φροντίδα για τον σεβασμό των δικαιωμάτων των ευρωπαίων υπηκόων.

Όσον αφορά τις νέες συμφωνίες που υπογράφηκαν από την Κοινότητα και τα κράτη μέλη της με το Μεξικό, στις 8 Δεκεμβρίου 1997, των οποίων η ενδιάμεση συμφωνία αποτέλεσε το αντικείμενο σύμφωνης γνώμης του Κοινοβουλίου τον Μάιο του 1998, όπως συμβαίνει για κάθε συμφωνία που υπογράφεται από την Κοινότητα με μια τρίτη χώρα, αυτές στηρίζονται στον σεβασμό των δημοκρατικών αρχών και των δικαιωμάτων του ανθρώπου που εμπνέουν τις πολιτικές και αποτελούν βασικό στοιχείο των σχέσεων μεταξύ των μερών.

Η Επιτροπή θεωρεί ότι η έναρξη ισχύος των συμφωνιών μεταξύ της Κοινότητας και των κρατών μελών της και του Μεξικού είναι σημαντική εφόσον οι συμφωνίες αυτές, που περιέχουν ρήτρες για τον σεβασμό των δικαιωμάτων του ανθρώπου, δημιουργούν ένα νομικό πλαίσιο που θα επιτρέψει στην Κοινότητα να επηρεάσει πιο αποτελεσματικά και πιο εποικοδομητικά την κατάσταση στο Μεξικό.
ΓΡΑΠΤΗ ΕΡΩΤΗΣΗ P-2373/98

υποβολή: Alexandros Alavanos (GUE/NGL) προς την Επιτροπή

(15 Ιουλίου 1998)

Θέμα: Απαράδεκτες δραστηριότητες του Πρεσβευτή της Commission στην Άγκυρα

Ο Ελληνικός Τύπος δημοσίευσε εκτενέστερα εκτενέστερα αποσπάσματα από τον απολογισμό - έκθεση του επί 8 χρόνια πρεσβευτή της Ευρωπαϊκής Ένωσης στην Άγκυρα Μάικλ Λέικ. Αναμφισβήτητα κάθε αντιπρόσωπος της Ένωσης μπορεί να καταθέτει, απολογισμό του έργου του στο οποίο να εκθέτει τις απόψεις του. Από το περιεχόμενο όμως, του υπομνήματός του προκύπτει αφ' ενός υπέρβαση καθήκοντος και αφ' ετέρου ευθεία και προκλητική αμφισβήτηση αποφάσεων και θεσμών της Ευρωπαϊκής Ένωσης όσον αφορά στις θέσεις τους για την Τουρκία.

Η υπέρβαση καθήκοντος προκύπτει από την ομολογία ότι ο Μάικλ Λέικ "συνέγραψε" ομιλία του τότε πρωθυπουργού και σήμερα προέδρου της Τουρκίας Σ. Ντεμιρέλ και ότι επηρέαζε εφημερίδες όπως οι Financial Times υπέρ της Τουρκίας. Η δε αμφισβήτηση των θεσμών της Ευρωπαϊκής Ένωσης προκύπτει από το γεγονός ότι προωθούσε εντελώς διαφορετικές θέσεις από τις αποφάσεις του Συμβουλίου Κορυφής και του Κοινοβουλίου.

Ερωτάται η Επιτροπή:

1. με ποιά κριτήρια τοποθετήθηκε αλλά και παρέμεινε επί 8ετία πρεσβευτής της Commission στην Άγκυρα ο κος Μάικλ Λέικ;

2. Γνώριζε η Επιτροπή τις δραστηριότητες του Πρεσβευτή;

3. Τί μέτρα προτίθεται να λάβει μετά τις ομολογίες του;

Απάντηση του κ. van den Broek εξ ονόματος της Επιτροπής

(3 Σεπτεμβρίου 1998)

Ο κ. Lake διορίστηκε και εκτέλεσε τα καθήκοντά του στην Άγκυρα σύμφωνα με τα συνήθη κριτήρια και τις διαδικασίες. Η παραμονή του στην Άγκυρα παρατάθηκε προς το συμφέρον της υπηρεσίας.

Είναι σύνηθες κατά την αναχώρηση του ο επικεφαλης της αντιπροσωπείας να εκφράζει τις προσωπικές του απόψεις με μια ανεπίσημη έκθεση κατά την αναχώρησή του από μια θέση.

Η έκθεση του κ. Lake εμπίπτει στην κατηγορία αυτή και, κατά συνέπεια, τα περιεχόμενα της δε συμπίπτουν αναγκαστικά σε όλες τις απόψεις με τις θέσεις της Επιτροπής.

Μετά από τα δημοσιεύματα του ελληνικού τύπου ο αρμόδιος επίτροπος τηλεφώνησε στον έλληνα υπουργό των εξωτερικών κ. Πάγκαλο για να επιβεβαιώσει ότι δεν υπάρχει παρανόηση για τη φύση της έκθεσης.
ΓΡΑΠΤΗ ΕΡΩΤΗΣΗ P-1738/98

υποβολή: Joan Colom i Naval (PSE) προς την Επιτροπή

(20 Μαΐου 1998)

Θέμα: Έκθεση σχετικά με την ΚΟΑ ελαιολάδου

Στις 19 Μαρτίου 1998, το Ελεγκτικό Συνέδριο της ΕΕ ενέκρινε έκθεση σχετικά με τις προτάσεις μεταρρύθμισης της ΚΟΑ ελαιολάδου η οποία περιέχει σοβαρές επικρίσεις και παρατηρήσεις τόσο για την επονομαζόμενη επιλογή "ενίσχυση ανά δένδρο" όσο και για την επιλογή "βελτίωση", δηλαδή τις δύο επιλογές που προβλέπουν τα προπαρασκευαστικά έγγραφα της Ευρωπαϊκής Επιτροπής.

Έχει υπόψη της την έκθεση η Επιτροπή; Προτίθεται να ανασκευάσει τη σημερινή πρότασή της περί μεταρρύθμισης ώστε να ληφθούν υπόψη οι παρατηρήσεις του Ελεγκτικού Συνεδρίου;

Απάντηση του κ. Fischler εξ ονόματος της Επιτροπής

(9 Ιουνίου 1998)

Το Ελεγκτικό Συνέδριο εξέδωσε την έκθεσή του σχετικά με το έγγραφο προβληματισμού της Επιτροπής για τον τομέα του ελαιόλαδου(1).

Η πρόταση της Επιτροπής η οποία υιοθετήθηκε στις 18 Μαρτίου 1998(2) δεν είναι αντιφατική με τη γνώμη του Ελεγκτικού Συνεδρίου σχετικά με το εν λόγω έγγραφο προβληματισμού. Πράγματι, η Επιτροπή έλαβε υπόψη όλες τις γνώμες που εξέφρασαν τα διάφορα Όργανα και η πρότασή της δεν αποτελεί ούτε την επιλογή η οποία επονομάζεται "βελτίωση του υπάρχοντος συστήματος" ούτε την επιλογή η οποία επονομάζεται "ενίσχυση ανά δένδρο".

(1) COM(97)57 τελικό.

(2) ΕΕ C 136, 1.5.1998.
ΓΡΑΠΤΗ ΕΡΩΤΗΣΗ E-1949/98

υποβολή: Anita Pollack (PSE) προς την Επιτροπή

(30 Ιουνίου 1998)

Θέμα: ΠΟΕ

Ποιά είναι η γνώμη της Επιτροπής για την πιθανότητα εξαίρεσης από τη συμφωνία για τα πνευματικά δικαιώματα που αφορούν το εμπόριο, των διπλωμάτων ευρεσιτεχνίας στον τομέα των φυτών και των ζώων;

Απάντηση του Sir Leon Brittan εξ ονόματος της Επιτροπής

(3 Σεπτεμβρίου 1998)

Το άρθρο 27.3 παράγραφος β για τα δικαιώματα πνευματικής ιδιοκτησίας στον τομέα του εμπορίου της συμφωνίας (TRIPs) προσφέρει τη δυνατότητα στα μέλη της παγκόσμιας οργάνωσης εμπορίου (ΠΟΕ) να εξαιρέσουν τα φυτά και τα ζώα από την κατοχύρωση με δίπλωμα ευρεσιτεχνίας.

Σε ευρωπαϊκό επίπεδο, τα κράτη μέλη είναι νομικώς δεσμευμένα από το άρθρο 53 παράγραφος β της Συνθήκης του Μονάχου, η οποία ρητά εξαιρεί από την κατοχύρωση με δίπλωμα ευρεσιτεχνίας τις φυτικές ή ζωϊκές ποικιλίες ή τις ουσιαστικά βιολογικές διαδικασίες για την παραγωγή φυτών ή ζώων.

Σε κοινοτικό επίπεδο, ο κανονισμός του Συμβουλίου (ΕΚ) 2100/94 της 27ης Ιουλίου 1994 για τη θéσπιση κοινοτικού καθεστώτος προστασίας επί των φυτικών ποικιλιών(1) παρέχει κοινοτική προστασία επί του δικαιώματος πνευματικής ιδιοκτησίας για νέες φυτικές ποικιλίες, ως ένα σύστημα ειδικής φύσεως κατά την έννοια του άρθρου 27.3 παράγραφος β, δεύτερη πρόταση της συμφωνίας TRIPs. Επιπλέον, έχει πρόσφατα εγκριθεί η οδηγία 98/44/ΕΚ του Κοινοβουλίου και του Συμβουλίου της 6ης Ιουλίου 1998(2) σχετικά με την έννομη προστασία των βιοτεχνολογικών εφευρέσεων. Το άρθρο 4 της οδηγίας αναφέρει ότι εφευρέσεις που αφορούν φυτά και ζώα πρέπει να κατοχυρώνονται με δίπλωμα ευρεσιτεχνίας εφόσον η τεχνική σκοπιμότητα της εφεύρεσης δεν περιορίζεται σε μια συγκεκριμένη φυτική ή ζωϊκή ποικιλία.

Η άποψη της Επιτροπής είναι ότι και τα δυο κοινοτικά μέσα συμφωνούν πλήρως τόσο με το άρθρο 53 παράγραφος β της Συνθήκης του Μονάχου όσο και με το άρθρο 27.3 παράγραφος β της συμφωνία TRIPs.

Οι διατάξεις του άρθρου 27 παράγραφος 3 της συμφωνίας TRIPs θα αναθεωρηθούν ως την 1η Ιανουαρίου 1999, αλλά η Επιτροπή δεν έχει ακόμα, στο στάδιο αυτό, σταθερή θέση στο θέμα αυτό.

(1) ΕΕ L 227, 1.9.1994.

(2) ΕΕ L 213, 30.7.1998.
ΓΡΑΠΤΗ ΕΡΩΤΗΣΗ E-1921/98

υποβολή: Lutz Goepel (PPE) προς την Επιτροπή

(18 Ιουνίου 1998)

Θέμα: Χρησιμοποίηση φαρμάκων σε αγωνιστικά άλογα

Το άλογο θεωρείται μέχρι σήμερα στην Ευρωπαϊκή Κοινότητα ως ζώο που χρησιμοποιείται ως τρόφιμο. Για το λόγο αυτό εφαρμόζονται σε περίπτωση χρησιμοποιήσεως φαρμάκων στα ιπποειδή ο κανονισμός (ΕΟΚ) 2377/90(1) και οι μεταγενέστεροι τροποποιητικοί κανονισμοί με τελευταίο τον κανονισμό (ΕΚ) 613/98(2) σχετικά με τον καθορισμό ανώτατων ορίων καταλοίπων κτηνιατρικών φαρμάκων στα τρόφιμα ζωικής προέλευσης.

Δεδομένου ότι πλέον του 90 % όλων των ίππων εκτρέφονται για αγωνιστικούς σκοπούς και για αναψυχή, οι απαιτήσεις όσον αφορά το επίπεδο της ιατρικής περιθάλψεως είναι αντίστοιχα υψηλές. Χρησιμοποιούνται φάρμακα τα οποία λόγω των Ανωτάτων Ορίων Καταλοίπων (ΑΟΚ) που πρέπει να θεσπιστούν έως το έτος 2000 αποκλείουν τη χρησιμοποίησή τους για διατροφικούς σκοπούς.

Ερωτάται η Επιτροπή στο πλαίσιο αυτό:

1. Μπορεί ο κάθε κάτοχος ίππων να δηλώσει ότι ο ίππος του δεν μπορεί να χρησιμοποιηθεί ως τρόφιμο είτε επί μονίμου βάσεως είτε κατά τη διάρκεια μιας φαρμακευτικής αγωγής;

2. Μπορεί μετά την πάροδο ενός χρονικού διαστήματος (που πρέπει να προσδιοριστεί) μεταξύ της τελευταίας χορηγήσεως φαρμάκου και της σφαγής να θεωρηθεί ένα άλογο ως τρόφιμο;

3. Διαβλέπει η Επιτροπή δυνατότητες για μια εναρμόνιση και απλοποίηση των αδειών κυκλοφορίας για κτηνιατρικά φάρμακα;

4. Με ποιό τρόπο μπορεί, μέσω της βελτιώσεως των αδειών κυκλοφορίας, να παροτρυνθεί η βιομηχανία κτηνιατρικών φαρμάκων να διατηρήσει όσο το δυνατόν περισσότερα από τα παλαιά ιδιοσκευάσματα και να αποτρέψει κατ' αυτόν τον τρόπο κενά στη θεραπεία;

(1) ΕΕ L 224, 18.8.1990, σελ. 1.

(2) ΕΕ L 82, 19.3.1998, σελ. 14.
ΓΡΑΠΤΗ ΕΡΩΤΗΣΗ E-2508/98

υποβολή: Jean-Yves Le Gallou (NI) προς την Επιτροπή

(30 Ιουλίου 1998)

Θέμα: Κίνηση της διαδικασίας κατά της Γαλλίας λόγω παράβασης των κοινοτικών κανόνων για την καθιέρωση της ενιαίας αγοράς

Δεδομένου του μεγάλου αριθμού των διαδικασιών επί παραβάσει της ευρωπαϊκής νομοθεσίας σχετικά με την καθιέρωση της ενιαίας αγοράς που έχουν κινηθεί κατά της Γαλλίας, μπορεί η Επιτροπή να ανακοινώσει την κατάσταση των διαδικασιών που σκοπεύει να κινήσει κατά της Γαλλίας λόγω μη τήρησης των κοινοτικών κανόνων σχετικά με την υλοποίηση της ενιαίας αγοράς;
ΓΡΑΠΤΗ ΕΡΩΤΗΣΗ E-1226/98

υποβολή: Roberta Angelilli (NI) προς την Επιτροπή

(29 Απριλίου 1998)

Θέμα: Ασφαλιστικά γραφεία στην Ιταλία

Στην Ιταλία τα ασφαλιστικά γραφεία που ασχολούνται με την οικονομική διαχείριση και η λειτουργία των οποίων ρυθμίζεται απο τον αστικό κώδικα, είναι οργανωμένα βάσει επιχειρηματικών κριτηρίων. Οι ασφαλιστικοί πράκτορες που είναι εγγεγραμμένοι στην Επετηρίδα ανέρχονται στους 25.000 περίπου ενώ υπολογίζεται ότι οι ασφαλιστικές εταιρείες ανέρχονται σε αρκετές χιλιάδες. Απο τις ασφαλιστικές εταιρείες εξαρτώνται ασφαλιστικοί πράκτορες, με δενδροειδή οργάνωση στην οποία απασχολείται διοικητικό προσωπικό εξασφαλίζοντας έτσι εργασία σε χιλιάδες υπαλλήλους. Οι οικονομικές σχέσεις μεταξύ εταιρειών και πρακτόρων ρυθμίζονται απο το λεγόμενο ινστιτούτο "προ-υπολογισμού", σύμφωνα με το οποίο οι προμήθειες προ-υπολογίζονται για τα έτη διάρκειας των πολυετών συμβολαίων. Το σύστημα αυτό αυτοχρηματοδότησης επιτρέπει στα ασφαλιστικά γραφεία τη δυνατότητα σημαντικών παραγωγικών και οργανωτικών επενδύσεων. Όταν τα ασφαλιστικά γραφεία στην Ιταλία θα πρέπει να προσαρμοσθούν στις οδηγίες της ΕΕ, θα αδυνατούν να συνάπτουν πολυετή συμβόλαια και θα μειωθεί δραστικά το ποσοστό του κέρδους τους.

Κατόπιν των ανωτέρω, ερωτάται η Επιτροπή:

1. εάν η προοπτική αυτή ενδέχεται να δημιουργήσει οικονομική ζημία ή αστάθεια στα αφαλιστικά γραφεία της Ιταλίας;

2. εάν έχουν μελετηθεί οι ενδεχόμενες επιπτώσεις της προσαρμογής αυτής στο ιταλικό ασφαλιστικό σύστημα;

3. εάν είναι δυνατόν να υπάρξει ένα ευρωπαϊκό κανονιστικό πλαίσιο για το θέμα των ασφαλιστικών γραφείων.

Απάντηση του κ. Monti εξ ονόματος της Επιτροπής

(16 Ιουνίου 1998)

1. Πρέπει καταρχάς να σημειωθεί ότι η μόνη οδηγία που ισχύει για τους ασφαλιστικούς πράκτορες είναι η οδηγία του Συμβουλίου 77/92/ΕΟΚ της 13ης Δεκεμβρίου 1976 περί των μέτρων που αποσκοπούν στη διευκόλυνση της πραγματικής ασκήσεως του δικαιώματος εγκαταστάσεως και της ελεύθερης παροχής υπηρεσιών όσον αφορά τις δραστηριότητες πράκτορα και μεσίτη ασφαλειών (πρώην ομάδα 630 ΔΤΤΒ), και ιδίως περί των μεταβατικών μέτρων όσον αφορά τις δραστηριότητες αυτές(1). Οι άλλες ευρωπαϊκές οδηγίες για θέματα ασφάλισης, και ιδιαίτερα οι οδηγίες ζωής και πρωτασφάλισης, είναι αντίθετα εφαρμοστέες για τις ασφαλιστικές εταιρείες. Δεν φαίνεται ότι οι οδηγίες αυτές οδήγησαν σε ανισορροπίες στην οργάνωση των πρακτορείων στην Ιταλία.

Υπάρχει, εξάλλου, η σύσταση της Επιτροπής 92/48/ΕΟΚ της 18ης Δεκεμβρίου 1991(2) για τους ασφαλιστικούς μεσίτες που δεν έχει υποχρεωτικό χαρακτήρα.

Τα παραπάνω κείμενα δεν καθορίζουν πώς πρέπει να οργανωθεί η καταβολή προμηθειών στους ασφαλιστικούς μεσίτες. Το θέμα αυτό εξαρτάται αποκλειστικά από την εμπορική πολιτική των επιχειρήσεων.

2. Η Επιτροπή δημοσίευσε μία μελέτη για τις συνέπειες της ευρωπαϊκής νομοθεσίας στην εσωτερική αγορά στον ασφαλιστικό τομέα(3).

3. Μία έκδοση του ευρωπαϊκού ρυθμιστικού πλαισίου που ισχύει για τους ασφαλιστικούς μεσίτες βρίσκεται υπό εξέταση.

(1) ΕΕ L 26, 31.1.1997.

(2) ΕΕ L 19, 28.1.1992.

(3) Office for Official Publications of the European Communities (1998): Volume 1 (Insurance) of Subseries II (Impact on services) of the Single Market Review series.
ΓΡΑΠΤΗ ΕΡΩΤΗΣΗ αρ θ. 2478/98 του Jean-Yves LE GALLOU προς την Επ τροπή. Διώξεις κατά της Γαλλίας για παράβαση των κοινοτικών φορολογικών κανόνων



Επίσημη Εφημερίδα αριθ. C 031 της 05/02/1999 σ. 0145



ΓΡΑΠΤΗ ΕΡΩΤΗΣΗ P-2478/98 υποβολή: Jean-Yves Le Gallou (NI) προς την Επιτροπή (23 Ιουλίου 1998) Θέμα: Διώξεις κατά της Γαλλίας για παράβαση των κοινοτικών φορολογικών κανόνων Θα μπορούσε η Επιτροπή να γνωστοποιήσει τον κατάλογο και το περιεχόμενο των διαδικασιών που έχουν κινηθεί κατά της Γαλλίας για παραβίαση των κοινοτικών κανόνων που θέτουν τις βάσεις και τις αρχές της κοινής φορολογίας;